  Майя Бывальцева 17-тӥ куартолэзе Ижкарын удмурт кылысь но удмуртэ берыктӥсьёслэн «Берыктон луд» неконференцизы ортчоз. Удмурт кун университетлэн лыдӟетъюртаз 17 часын берыкткон ужен вырисьёсты но берыктонэн тунсыкъяськисьёсты возьмало. Ивортодэтъя «Удмуртия» агентстволы со сярысь вераз неконференцилэн кураторез, Berykton Lud огазеяськонлэн огез кылысь кылэ берыктӥсез Лукерья Шихова. «Радъяське берыктон ужен вырисьёс понна, берыктонэн тунсыкъяськисьёс понна, кызьы ке мукет кылъёсысь удмурт кылэ, озьы ик удмурт кылъёсысь мукет кылъёсы. Азьло ми сое студентъёслы но дышетӥсьёслы сӥзьыса радъяськом вал, али вань мылкыд карисьёсты ужамы пыриськыны ӧтиськом», — вераз Лукерья Шихова. Ужрад берыктон ужпумъёсты сэрттыны-пертчыны туж умой луонлык, лыдъя неконференцилэн кураторез. Солэн верамезъя, ӵемысь ум тодӥське, кыӵе шуг-секытъёсын пумиське берыктоназ соиз яке таиз адями, нош берыктон уж ялан мынэ. «Али тани «ВКонтактелэсь» интерфейссэ берыктон бордын бадӟым уж нуиське, со сярысь милемлы Богдан Анфиногенов мадёз. Яке тани милям йырамы но уг шуккы, кыӵе тунсыко берыктон учыръёсын аслаз берыктон ужаз пумиськылэ Алёна Петрова (Дарали Лели), сое но тодыны быгатом. Берыктон шоры мадьяр но финн синмын учкыны юрттозы Жофи Сираки но Эса-Юсси Салминен. Эса- Юсси али удмурт веросъёсты финн кылэ берыктонэн выре, ӝоген солэн бичетэз лыдӟисьёс кие но вуоз ни. Но со азьын тунсыко ук тодыны, капчи-а финн тодосчилы удмуртысь финн кылэ азьло гожтэм но туалаоссэ веросъёсты берыктыны? Оло, ми вань та берыктӥсьёслы кызьы ке юрттыны но быгатом? Яке соос асьмелы, берыктонэн вырисьёслы, кызьы ке юрттозы?», — пусйиз со. Озьы ик неконференциын Алексей Шкляев Berykton Lud огазеяськонлэн берыктон историез сярысь вералоз. «Та дыр ӵоже кӧня киноосты, серемтусъёсты, пьесаосты, ужкагазъёсты та огазеяськонэ пыриськисьёс берыктӥзы ни!», — вераз Лукерья Шихова. Нырысетӥез «Берыктон луд» неконференци 2010-тӥ арын ортчытэмын вал. Отчы УдГУ-ын дышетӥсьёс но студентъёс пыриськизы. Кыкетӥез пумиськон 2012-тӥ арын радъяськиз, куинетӥез — 2015-тӥ арын. Туэ «Берыктон луд»ньылетӥзэ ортчытӥське ни. Мукет аръёсы берыктон ужпумъёсты пӧртэм ужрадъёсын ӝутылӥзы. Тегъёс: Мерлык Ижкар Литература Удмуртия удмурткыл удмуртлык  